અહીં રહસ્યનું જાળું એ રીતે ગૂંથાયું કે ઓસવાલ્ડ ક્યુબા અને રશિયાના જાસૂસોને મળી રહ્યો છે. મેક્સિકો અમેરિકાની સરહદે જ આવેલું છે, તેથી ત્યાંથી હત્યાનું કાવતરું પાર પાડી શકાય. અહીં સીઆઈએની ભૂમિકાનું જાળું પણ જોડાયું. સીઆઈએ એટલે આખી દુનિયાને રજેરજ જાણે એવી અમેરિકનોની કલ્પના છે. અમેરિકનો માને છે કે ઓસવાલ્ડ પર સીઆઈએની નજર હતી જ. સીઆઈએને રજેરજની ખબર હતી કે ઓસવાલ્ડ ક્યુબા અને રશિયાના જાસૂસોને મળી રહ્યો છે. તેની પાસેથી હથિયારો મેળવી રહ્યો છે. તે કેનેડીની હત્યા કરવાનો છે. બધી જ ખબર હતી, પણ સીઆઈએના જાસૂસોએ તેને અટકાવ્યો નહિ. ના અટકાવ્યો, કેમ કે સીઆઈએ જ ઈચ્છતી હતી કે ટાઢા પાણીએ કેનેડીની ખસ નીકળી જાય.